**ELŐTERJESZTÉS**

**Szombathely Megyei Jogú Város Közgyűlésének 2024. december 19-i ülésére**

**Javaslat a Haladás 1919 Labdarúgó Kft.-t érintő döntések meghozatalára**

A Tisztelt Közgyűlés a 193/2024. (IX. 26.) Kgy. sz. határozatában arról döntött, hogy Haladás 1919 Labdarúgó Korlátolt Felelősségű Társaság névvel, 3.000.000 Ft összegű törzstőkével egyszemélyes gazdasági társaságot alapít. A Közgyűlés határozott arról is, hogy a Szombathelyi Haladás Vasutas Sportegyesülettől az NBIII-as indulási jogot a Haladás 1919 Labdarúgó Kft. vegye át.

A Közgyűlés felkérte a társaság ügyvezetőjét, hogy dolgozza ki a társaság végleges tulajdonosi szerkezetére vonatkozó javaslatot, valamint a létesítő okiratot, a társaság üzleti tervét, szervezeti és működési szabályzatát, illetve a javadalmazási szabályzatot.

Az előzetes egyeztetések során megfogalmazott végleges tulajdonosi szerkezet az alábbiak szerint alakult volna:

* Szombathely Megyei Jogú Város Önkormányzata: 79 %
* Szombathelyi MÁV Haladás Vasutas Sportegyesület: 10 %
* Illés Labdarúgó Akadémia: 10 %
* Viktória FC Szombathely: 1 %

A fenti szervezeteket levélben kértem, szíveskedjenek írásban nyilatkozni arról, hogy az üzletrészeket meg kívánják-e vásárolni.

A Szombathelyi Haladás Vasutas Sportegyesület 2024. november 28. napján megtartott küldöttgyűlésén az a döntés született, hogy az Egyesület 1 % üzletrészhez kíván jutni a társaságban. A Viktória FC Szombathely szintén arról tett írásban nyilatkozatot, hogy 1 % üzletrészt kíván megvásárolni. Az egyeztetések alapján az Illés Sport Alapítvány a későbbiekben kíván részesedést szerezni a társaságban.

Fentiek alapján a végleges tulajdonosi szerkezet a következőképpen alakul:

* Szombathely Megyei Jogú Város Önkormányzata: 98 %
* Szombathelyi MÁV Haladás Vasutas Sportegyesület: 1 %
* Viktória FC Szombathely: 1 %

A Tisztelt Közgyűlésnek első körben arról kell döntést hoznia, hogy a társaságban jelenleg fennálló 100 %-os, 3.000.000 Ft értékű üzletrészét felosztja 2 db 1%-os, 30.000 Ft névértékű és 1 db 98 %-os, 2.940.000 Ft névértékű üzletrészre. Ezt követően kerülhet sor az üzletrészek névértéken történő értékesítésére.

A Kft. elkészítette az alábbi dokumentumokat, amelyeket jóváhagyásra a Tisztelt Közgyűlés elé terjesztek:

1. számú melléklet – Társasági szerződés

2. számú melléklet – Megállapodás a HVSE és a társaság között versenyrendszerben (bajnokságban) való indulási (nevezési) jog átruházásáról

3. számú melléklet – Szervezeti és Működési Szabályzat

4. számú melléklet – Javadalmazási Szabályzat

5. számú melléklet – Felügyelőbizottsági ügyrend

A fent hivatkozott közgyűlési határozat szerint a társaság elkészítette a 2025. évre vonatkozó üzleti tervét is, amely az előterjesztés 6. számú melléklete. Javaslom, hogy a Tisztelt Közgyűlés az üzleti tervet azzal hagyja jóvá, hogy:

1. az önkormányzat az üzleti tervben szereplő 58.000.000,- Ft-on felül a 2025. évben további támogatást nem biztosít a Kft. működéséhez;
2. a társaság ügyvezetője kizárólag akkor vállalhat bármilyen kötelezettséget, ha a Kft. a felnőtt labdarúgó NBIII. bajnokságban megkapta az indulási jogot, vagy azzal a felfüggesztő feltétellel vállalhat kötelezettséget, hogy a szerződés hatályba lépésének feltétele az indulási jog megléte;
3. a társaság ügyvezetője kizárólag a ténylegesen rendelkezésre álló pénzeszközök terhére vállalhat kötelezettséget.

A felügyelőbizottság határozatai az ülésen kerülnek ismertetésre.

Kérem a Tisztelt Közgyűlést, hogy az előterjesztésben foglaltakat megtárgyalni, és a határozati javaslatot elfogadni szíveskedjék.

**Szombathely, 2024. december 11.**

 **/: Dr. Nemény András :/**

**Határozati javaslat**

**……/2024. (XII. 19.) Kgy. sz. határozat**

1. Szombathely Megyei Jogú Város Közgyűlése úgy határoz, hogy a Haladás 1919 Labdarúgó Kft.-ben fennálló 3.000.000 Ft értékű üzletrészét felosztja 2 db 1%-os, 30.000 Ft névértékű és 1 db 98 %-os, 2.940.000 Ft névértékű üzletrészre.
2. A Közgyűlés úgy határoz, hogy 1 db 1 %-os, 30.000 Ft névértékű üzletrészt a Szombathelyi Haladás Vasutas Sportegyesület részére, 1 db 1 %-os, 30.000 Ft névértékű üzletrészt a Viktória Football Club Szombathely részére névértéken értékesít, egyúttal felhatalmazza a polgármestert az üzletrész adásvételekre vonatkozó szerződések aláírására.
3. A Közgyűlés a Haladás 1919 Labdarúgó Kft. alapító okiratát a Ptk. 3:209. § (3) bekezdése alapján társasági szerződéssé módosítja, és az előterjesztés 1. számú melléklete szerinti tartalommal jóváhagyja.
4. A Közgyűlés az NB III felnőtt labdarúgó bajnokságban való indulási jog átruházásáról a Szombathelyi MÁV Haladás Vasutas Sportegyesület és a Haladás 1919 Labdarúgó Kft. között kötendő megállapodást az előterjesztés 2. számú melléklete szerinti tartalommal jóváhagyja.
5. A Közgyűlés a Haladás 1919 Labdarúgó Kft. Szervezeti és Működési Szabályzatát az előterjesztés 3. számú melléklete szerinti tartalommal jóváhagyja.
6. A Közgyűlés a Haladás 1919 Labdarúgó Kft. Javadalmazási Szabályzatát az előterjesztés 4. számú melléklete szerinti tartalommal jóváhagyja.
7. A Közgyűlés a Haladás 1919 Labdarúgó Kft. Felügyelőbizottsága Ügyrendjét az előterjesztés 5. számú melléklete szerinti tartalommal jóváhagyja.
8. A Közgyűlés felhatalmazza az ügyvezetőt a határozat 3., 4., 5., 6., 7. pontjaiban foglalt dokumentumok aláírására, továbbá az indulás jogának megszerzésére vonatkozó intézkedések megtételére.
9. A Közgyűlés Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet 19. § (1) bekezdés am) alpontja alapján a Haladás 1919 Labdarúgó Kft. 2025. üzleti évre vonatkozó üzleti tervét 58.000.000 Ft önkormányzati működési támogatással, az alábbi feltételekkel hagyja jóvá:
10. a Közgyűlés kinyilvánítja, hogy az üzleti tervben szereplő 58.000.000,- Ft-on felül a 2025. évben további önkormányzati támogatást nem biztosít a Kft. működéséhez;
11. a társaság ügyvezetője kizárólag akkor vállalhat bármilyen kötelezettséget, ha a Kft. a felnőtt labdarúgó NBIII. bajnokságban megkapta az indulási jogot, vagy azzal a felfüggesztő feltétellel vállalhat kötelezettséget, hogy a szerződés hatályba lépésének feltétele az indulási jog megléte;
12. a társaság ügyvezetője kizárólag a ténylegesen rendelkezésre álló pénzeszközök terhére vállalhat kötelezettséget.

**Felelős:** Dr. Nemény András polgármester

 Dr. Horváth Attila alpolgármester

 Dr. László Győző alpolgármester

 Dr. Károlyi Ákos jegyző

 (A végrehajtásért:

 dr. Gyuráczné dr. Speier Anikó, a Városüzemeltetési és Városfejlesztési Osztály vezetője

Stéger Gábor, a Közgazdasági és Adó Osztály vezetője

Keringer Zsolt, a társaság ügyvezetője)

**Határidő:** 1-8. pont: azonnal

9. pont: azonnal, illetve a 2025. év során folyamatosan